| Ukrinai |
| --- |
| [[Vaizdas:Ukrinu baznycia.JPG|{{#if:|270px]]Ukrinų bažnyčia |
|  |
| 

UkrinaiUkrinai

 |
| 56°18′07″š. pl. 22°05′13″r. ilg.﻿ / ﻿56.302°š. pl. 22.087°r. ilg.﻿ / 56.302; 22.087﻿ (Ukrinai)Koordinatės: 56°18′07″š. pl. 22°05′13″r. ilg.﻿ / ﻿56.302°š. pl. 22.087°r. ilg.﻿ / 56.302; 22.087﻿ (Ukrinai) |
|  |
| **Apskritis** | Telšių apskrities vėliava Telšių apskritis |
| **Savivaldybė** | Mažeikių rajono savivaldybės vėliava Mažeikių rajono savivaldybė |
| **Seniūnija** | Židikų seniūnija |
|  |
| **Gyventojų** (2021) | 343  |
|  |
|  **Vikiteka** | Ukrinai |
|  |
| 

| Vietovardžio kirčiavimas  (4 kirčiuotė)  |
| --- |
|
| *Vardininkas:* | Ukrinaĩ |
| *Kilmininkas:* | Ukrinų̃ |
| *Naudininkas:* | Ukrináms |
| *Galininkas:* | Ukrinùs |
| *Įnagininkas:* | Ukrinaĩs |
| *Vietininkas:* | Ukrinuosè |

 |

**Ukrinai** – gatvinis kaimas Mažeikių rajono savivaldybėje, 5 km į rytus nuo Židikų, šalia kelio  **170**  Mažeikiai–Skuodas , kairiajame Varduvos krante (ties Kvistės žiotimis). Seniūnaitijos centras. Stovi Ukrinų Šv. Antano Paduviečio bažnyčia (pastatyta 1857 m.), baudžiavos panaikinimo paminklas, skulptūra „Saulės laikrodis", veikia biblioteka, paštas (LT-89066), kapinės. Iki 2017 m. rugsėjo veikė Ukrinų pagrindinė mokykla.

Etimologija
-----------

Iš 1593 m. dokumento galima įsitikinti, kad prie Kvistės buvęs Ukrino dvarelis vadinosi ***Pavarduvys***. XVI a. pabaigoje minimos pavardės Ukrinas, Ukrinaitis, Ukrinovičius. XVII a. Pavarduvio dvaras nuo savininkų pradėtas vadinti ***Ukrinais*** (dvarininkinis vietovardis).

Istorija
--------

Pirmieji rašytiniai duomenys apie Ukrinus yra XVI a. 1585 m. birželio 17 d. buvo įvykdytas Grigorijaus Ukrino prašymas ir apžiūrėti seni žemės riboženkliai (kapčiai) palei Varduvos ir Kvistės upes. Iš kito 1593 m. dokumento galima įsitikinti, kad prie Kvistės buvęs Ukrino dvarelis vadinosi ***Pavarduvys***. XVI a. pabaigoje minimos pavardės Ukrinas, Ukrinaitis, Ukrinovičius. XVII a. Pavarduvio dvaras nuo savininkų pradėtas vadinti Ukrinais.

1667 m. dūmų surašyme Ukrinuose nurodyti keturi bajorų ir vienas baudžiauninkų dūmas. Iš Pavarduvio dvarelio atsirado Ukrinų bajorkaimis. Kitame 1690 m. dūmų surašyme Ukrinuose nurodyti tik du, neturintys pavaldinių bajorai – Jurgis Lukavičius ir Jurgis Laškovskis. 1765 m. Ukrinuose veikė karčema. Netrukus Ukrinams buvo lemta išsiskirti iš kitų bajorkaimių. 1776 m. dvarininkas Laurynas Pilsudskis Ukrinų bažnytėlei padovanojo 4 valakus žemės. Ukrinų ir Bukančių bajorkaimių bajorai (šlėktos) 1803 m. pastatė naują bažnyčią. Ji ir varpinė 1852 m. liepos 21 d. sudegė. 1857 m. pastatyta dabartinė medinė bažnyčia (buvo Židikų parapijos filija), 1913 m. padidinta.

1866 m. Ukrinuose nurodyti 94 gyventojai. XIX a. pabaigoje Ukrinų dalis prie bažnyčios pradėta vadinti miesteliu. 1902 m. Ukrinų bajorkaimyje buvo 59, o miestelyje ir malūne 43 gyventojai. 1908 m. vasarą Ukrinuose įsteigta vartotojų bendrovė ir atidaryta parduotuvė. Dėl mažos prekių apyvartos ši bendrovė neilgai tegyvavo.

I pasaulinio karo metu, apie 1915 m. gegužės 5 d. Ukrinai atsidūrė vokiečių užimtoje teritorijoje. 1915 m. Ukrinų bajorai retai bevartojo lenkų kalbą, jiems tapo mielesnė lietuviška šnekta. 1919 m. Ukrinuose atidaryta pradinė mokykla, kuri 1923 m. perkelta į Bukančius. Nuo 1927 m. Ukrinuose vėl veikė pradinė mokykla. 1930 m. joje mokėsi 55, o 1933 m. – 118 mokinių. 1927 m. pradžioje atidaryta pašto agentūra.

Pokario metais naikinant vienkiemius Ukrinai buvo plečiami kaip kolūkio centrinė gyvenvietė. 1979 m. surašyti 414 gyv. 1980 m. pastatyti modernūs paslaugų namai (projekto autorius architektas P. Jansonas).

2016 m. liepos mėnesį paskelbta, kad Ukrinai bus 2017 m. Telšių apskrities mažoji Lietuvos kultūros sostinė.

| Administracinis-teritorinis pavaldumas |
| --- |
|
| –1950 m. | Židikų valsčius | Mažeikių apskritis |
| 1950–1974 m. | Ukrinų apylinkės centras | Mažeikių rajonas |
| 1974–1986 m. | Ruzgų apylinkė |
| 1986–1995 m. | Židikų apylinkė |
| 1995– | Židikų seniūnija | Mažeikių rajono savivaldybė |

Baudžiavos panaikinimo paminklas
--------------------------------

Ukrinų pasididžiavimas – XIX a. akmeniniai paminklai, sukurti talentingo liaudies meistro Stepono Gailevičiaus (1815–1885 m.). Žymiausias S. Gailevičiaus darbas yra Ukrinų aikštėje 1861 m. pastatytas, bene vienintelis išlikęs baudžiavos panaikinimo paminklas. Tai 4,85 metrų aukščio akmeninis koplytstulpis, po granitiniu stogu turėjęs 2 akmenines ir 2 medines skulptūras. 1976 m. paminklas restauruotas. Be to, Ukrinų šventoriuje yra 7 meniški akmeniniai S. Gailevičiaus darbo memorialiniai paminklai.

Gyventojai
----------

|  |
| --- |
|  **Demografinė raida tarp 1902 m. ir 2021 m.** |
| **1902 m.** | **1923 m.sur.** | **1959 m.sur.** | **1970 m.sur.** | **1979 m.sur.** | **1987 m.** |
| 102 | 128 | 240 | 347 | 414 | 475 |
| **1989 m.sur.** | **2001 m.sur.** | **2011 m.sur.** | **2021 m.sur.** | **-** | **-** |
| 518 | 484 | 424 | 343 | - | - |
| 

| Demografinės raidos histograma |
| --- |
| 
 |

 |

Galerija
--------

* Ukrinų pagrindinė mokyklaUkrinų pagrindinė mokykla
* IĮ „Stepono baldai" UkrinuoseIĮ „Stepono baldai" Ukrinuose
* UAB „Rapsoila"UAB „Rapsoila"
* Skulptoriaus Stepono Gailevičiaus antkapinis paminklas Ukrinų kapinėseSkulptoriaus Stepono Gailevičiaus antkapinis paminklas Ukrinų kapinėse
* Skulptūra „Saulės laikrodis" (aut. A. Smilingis) UkrinuoseSkulptūra „Saulės laikrodis" (aut. A. Smilingis) Ukrinuose
* Ukrinų koplytstulpis baudžiavos panaikiniumui atminti (past. 1861 m. skulpt. S. Gailevičius)Ukrinų koplytstulpis baudžiavos panaikiniumui atminti (past. 1861 m. skulpt. S. Gailevičius)

Šaltiniai
---------

1. ↑  Aldonas Pupkis, Marija Razmukaitė, Rita Miliūnaitė. Vietovardžių žodynas. – Vilnius, Mokslo ir enciklopedijų leidybos institutas, 2002. ISBN 5-420-01497-1. // (internetinis leidimas) [sudarytojai Marija Razmukaitė, Aldonas Pupkis]. ISBN 978-9955-704-23-2.
2. ↑
3. ↑
4. ↑  *Алфавитный списокъ населенныхъ мѣстъ Ковенской губерніи*. – Ковна, Тіпографія Губернскаго Правленія, 1903.
5. ↑  *Lietuvos apgyventos vietos: pirmojo visuotinojo Lietuvos gyventojų 1923 m. surašymo duomenys*. Kaunas: Finansų ministerija. Centralinis statistikos biūras, 1925.
6. ↑  *Lietuvos TSR kaimo gyvenamosios vietovės 1959 ir 1970 metais (Visasąjunginių gyventojų surašymų duomenys)*. Vilnius: Centrinė statistikos valdyba prie Lietuvos TSR Ministrų tarybos, 1974.
7. ↑  *Ukrinai*. Mažoji lietuviškoji tarybinė enciklopedija, T. 3 (R–Ž). Vilnius, Vyriausioji enciklopedijų redakcija, 1971, 598 psl.
8. ↑  *Lietuvos TSR kaimo gyvenamosios vietovės (1979 metų Visasąjunginio gyventojų surašymo duomenys)*. Vilnius: Lietuvos TSR Centrinė statistikos valdyba, 1982.
9. ↑  *Ukrinai*. Tarybų Lietuvos enciklopedija, T. 4 (Simno-Žvorūnė). – Vilnius: Vyriausioji enciklopedijų redakcija, 1988. // psl. 373
10. ↑  *Kaimo gyvenamosios vietovės (1989 metų Visuotinio gyventojų surašymo duomenys)*. Vilnius: Lietuvos Respublikos Statistikos departamentas, 1993.
11. ↑  *Telšių apskrities gyvenamosios vietovės ir jų gyventojai*. Vilnius: Statistikos departamentas, 2003.
12. ↑  *Gyventojai gyvenamosiose vietovėse: Lietuvos Respublikos 2011 metų gyventojų ir būstų surašymo rezultatai*. Vilnius: Statistikos departamentas, 2013.
13. ↑  *Gyventojai gyvenamosiose vietovėse: Lietuvos Respublikos 2021 metų gyventojų surašymo rezultatai*. Vilnius: Statistikos departamentas, 2022.

Nuorodos
--------

* Ukrinai
* *Ukrinai*. Mūsų Lietuva, T. 4. – Bostonas: Lietuvių enciklopedijos leidykla, 1968. – 399 psl.
* 

* Ukrinai  Mažeikių krašto enciklopedijoje